На основу члана 49. став 2. и члана 99. Закона о запосленима у аутономним покрајинама и јединицама локалне самоуправе („Службени гласник РС”, бр. 21/16, 113/17, 95/18, 113/17 – др. закон, 95/18 – др. закон, 86/19 – др. закон, 157/20 – др. закон, 114/21, 123/21 – др. закон и 92/23), члана 56. и члана 66. став 5. Закона о локалној самоуправи („Службени гласник РС”, бр. 129/2007, 83/2014 - други закон, 101/2016 - други закон, 47/2018 и 111/2021 - други закон), члана 56. став 1. тачка 7) и члана 67. Статута Града Ниша („Службени лист Града Ниша“, број 88/2008, 143/2016 и 18/2019), члана 16. став 9. и члана 17. Одлуке о градским управама града Ниша („Службени лист Града Ниша“, број 134/2024 и 47/2025) и члана 72. Пословника о раду Градског већа Града Ниша („Службени лист Града Ниша", бр. 1/13, 95/16, 98/16, 124/16, 144/16, 117/20 и 3/2025),

Градско веће Града Ниша, на седници од 26.08.2025. године, доноси

**РЕШЕЊЕ**

**О ПОСТАВЉЕЊУ НА ПОЛОЖАЈ У II ГРУПИ – ЗАМЕНИКА НАЧЕЛНИКА ГРАДСКЕ УПРАВE ЗА ИМОВИНУ, ПРИВРЕДУ И ЗАШТИТУ ЖИВОТНЕ СРЕДИНЕ**

**I** Драган Карличић, дипломирани правник, поставља се на положај у II групи – заменика начелника Градске управe за имовину, привреду и заштиту животне средине, на период од пет година.

**II** Драган Карличић ступа на положај заменика начелника Градске управе за имовину, привреду и заштиту животне средине даном доношења решења о постављењу на положај.

**III** Ово решење објавити у „Службеном листу Града Ниша“ и на интернет презентацији Града Ниша [www.ni.rs](http://www.ni.rs) .

**О б р а з л о ж е њ е**

Чланом 49. став 2. Закона о запосленима у аутономним покрајинама и јединицама локалне самоуправе („Службени гласник РС”, бр. 21/16, 113/17, 95/18, 113/17 – др. закон, 95/18 – др. закон, 86/19 – др. закон, 157/20 – др. закон, 114/21, 123/21 – др. закон и 92/23) прописано је да градско, односно општинско веће поставља и разрешава начелника управе и заменика начелника управе, а чланом 99. да службеник ступа на положај даном доношења решења о постављењу на положај.

Чланом 56. Закона о локалној самоуправи („Службени гласник РС”, бр. 129/2007, 83/2014 - други закон, 101/2016 - други закон, 47/2018 и 111/2021 - други закон) прописано је да начелника општинске управе, односно управе за поједине области поставља општинско веће, на основу јавног огласа, на пет година, да начелник општинске управе може имати заменика који га замењује у случају његове одсутности и спречености да обавља своју дужност, да се заменик начелника општинске управе поставља на исти начин и под истим условима као начелник, а чланом 66. став 5. да се одредбе овог закона које се односе на општинско веће примењују на градско веће.

Чланом 56. став 1. тачка 7) Статута Града Ниша („Службени лист Града Ниша“, број 88/2008, 143/2016 и 18/2019) прописано је да Градско веће поставља и разрешава начелника управе за поједине области, а чланом 67. да начелника градске управе за поједину област поставља Градско веће, на основу јавног конкурса, на период од пет година, да начелник градске управе за поједину област има заменика који га замењује у случају његове одсутности и спречености да обавља своју дужност, као и да се заменик начелника градске управе за поједину област поставља на исти начин и под истим условима као начелник градске управе за поједину област.

Чланом 16. став 9. Одлуке о градским управама града Ниша („Службени лист Града Ниша“, број 134/2024 и 47/2025) прописано је да за начелника Градске управe за имовину, привреду и заштиту животне средине може бити постављено лице које има стечено високо образовање из научне области: Правне или Економске науке и испуњава остале услове прописане законом којим се уређују права и дужности из радног односа запослених у јединицама локалне самоуправе, а чланом 17. да начелник може имати заменика који га замењује у случају његове одсутности и спречености да обавља своју дужност, као и да се заменик начелника поставља на исти начин и под истим условима као начелник.

Поступак попуњавања положаја утврђен је Законом о запосленима у аутономним покрајинама покрајинама и јединицама локалне самоуправе и Уредбом о спровођењу интерног и јавног конкурса за попуњавање радних места у аутономним покрајинама и јединицама локалне самоуправе („Службени лист Града Ниша“, бр. 107/2023).

Градско веће Града Ниша, на седници одржаној 23. априла 2025. године, донело је Решење о попуњавању положаја заменика начелника Градских управа Града Ниша - положаји у II групи („Службени лист Града Ниша“, број 44/2025) спровођењем јавног конкурса.

Градско веће Града Ниша огласило је Јавни конкурс за попуњавање положаја начелника Градских управа Града Ниша, број 626-4/2025-03 од 25.04.2025. године. Обавештење о оглашеном Јавном конкурсу за попуњавање положаја начелника Градских управа Града Ниша објављено је у дневном листу „Српски телеграф“ дана 30.04.2025. године, а текст Јавног конкурса за попуњавање положаја начелника Градских управа Града Ниша објављен је дана 30.04.2025. године на огласној табли органа и служби Града Ниша и на web презентацији [www.ni.rs](http://www.ni.rs).

По истеку рока за подношење пријава, Конкурсна комисија за спровођење Јавног конкурса за попуњавање положаја у II групи заменика начелника Градске управе за имовину, привреду и заштиту животне средине, која је образована Решењем Градског већа Града Ниша („Службени лист Града Ниша“, број 44/2025), спровела је изборни поступак у складу са Законом о запосленима у аутономним покрајинама и јединицама локалне самоуправе („Службени гласник РС” бр. 21/16, 113/17, 95/18, 113/17 – др. закон, 95/18 – др. закон, 86/19 – др. закон, 157/20 – др. закон, 114/21, 123/21 – др. закон и 92/23) и Уредбом о спровођењу интерног и јавног конкурса за попуњавање радних места у аутономним покрајинама и јединицама локалне самоуправе („Службени гласник РС” бр. 107/23) и Градском већу Града Ниша доставила је листу кандидата и Записнике о свом раду, у циљу доношења одлуке о избору кандидата са листе кандидата за попуњавање положаја у II групи заменика начелника Градске управе за имовину, привреду и заштиту животне средине.

Конкурсна комисија је на састанку одржаном 27.06.2025. године, констатовала да је на Јавни конкурс за попуњавање радног места положаја у II групи – заменика начелника Градске управе за имовину, привреду и заштиту животне средине приспеле укупно две пријаве које је у складу са чланом 27. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе, прегледала, те констатовала да су пријаве благовремене, допуштене, потпуне и разумљиве.

На основу наведеног, Конкурсна комисија је саставила списак кандидата који ће ући у изборни поступак, те да су на списак уврштени:

– Игор Здравковић, пријава бр. 111-2/8-2025/03 од 14. маја 2025. године и

* Драган Карличић, пријава бр. 111-2/13-2025/03 од 15. маја 2025. године.

У складу са чланом 24. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе, а након прегледа пријаве на конкурс, сви чланови Конкурсне комисије дали су изјаву о томе да не постоји било какав приватни интерес који би био препрека за спровођење јавног конкурса у конкретном случају.

У складу са текстом огласа о Јавном конкурсу за попуњавање положаја у II групи – заменика начелника Градске управе за имовину, привреду и заштиту животне средине одређено је да ће се изборни поступак спровести почев од 22. маја 2025. године.

Текстом огласа за ово радно место оглашено је да се изборни поступак састоји из три фазе у којима се врши истовремена провера општих функционалних компетенција и посебних функционалних компетенција, затим провера понашајних компетенција потребних за обављање послова на оглашеном радном месту, као и мотивација за рад на радном месту.

Прва фаза изборног поступка - провера општих и посебних функционалних компетенција кандидата спроведена је дана 03.07.2025. године у Градској управи за органе Града, грађанска стања и људске ресурсе, у ул. Николе Пашића број 24, путем писане симулације, радом на рачунару. Кандидат Игор Здравковић није се одазвао позиву за проверу општих и посебних функционалних компетенција. У складу са чланом 30. став 6. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе („Службени гласник РС“,бр.107/23) Игор Здравковић је обавештен да се искључује из даљег тока изборног поступка.

Пред почетак провере општих функционалних компетенција и посебних функционалних компетенција кандидат је упознат са начином и редоследом провере компетенција, временом предвиђеним за проверу, као и са мерилима која су одређена за вредновање компетенција.

Након завршене провере дана 03.07.2025. године, конкурсна комисија је саставила извештај о резултатима провере општих функционалних компетенција и посебних функционалних кометенција и констатовала да је кандидат остварио укупно 36 бодова, чиме је стекао услове за учешће у наредној фази изборног поступка у којој се врши провера понашајних компетенција.

На основу резултата провере понашајних компетенција коју је обавиo дипломирани психолог дана 04.07.2025. године, конкурсна комисија је сачинила извештај о вредновању понашајних компетенција и констатовала да је кандидат остварио укупно 21 бод, чиме је доказао да поседује понашајне компетенције за попуњавање радног места положаја и тиме је стекао услов за учешће у трећој фази изборног поступка, о чему је благовремено обавештен.

Завршни интервју са кандидатом ради процене мотивације за рад на радном месту у органу и прихватања вредности јединице локалне самоуправе обављен је истог дана када је вршена и провера понашајних компетенција. Конкурсна комисија је у вредновању одговора кандидата на питања која су му постављена процењивала изражену мотивацију за рад на радном месту у органу и степен прихватања вредности јединице локалне самоуправе. У вредновању одговора кандидата на питања која су му постављена процењено је да је кандидат показао високо изражену мотивацију за рад на наведеном радном месту у органу, те је остварио 4 бода.

Укупан број бодова које је кандидат остварио у свим фазама изборног поступка је 61 бод. Конкурсна комисија је 04.07.2025. године одржала састанак на којем је разматрала резултате тестирања и на којем је утврдила листу за избор кандидата који су са најбољим резултатом испунили мерила прописана за избор, те је на листу кандидата уврстила Драгана Карличића, чија се пријава током спровођења изборног поступка водила под шифром 04 Ј 300425 8 ПО 02.

Драган Карличић, дипломирани правник, дипломирао је 1988. године на Правном факултету Универзитета у Нишу. Правосудни испит положио је септембра 1995. године у Министарству правде Републике Србије.

Своју професионалну каријеру започео је у Друштвеном предузећу Нишка индустрија текстила „НИТЕКС“ Ниш 1989. године, где је радио до 2009. године. У наведеном периоду обављао је послове у правном сектору од референта, шефа, руководиоца и Директора сектора правних, кадровских и општих послова. У периоду од октобра 2003. године до октобра 2004. године радио је као инспектор рада у Министарство рада и социјалне политике, Одељење инспекције рада у Нишу. Од марта 2009. године постављен је за начелника Градске управе за привреду, одрживи развој и заштиту животне средине града Ниша све до истека мандата 2014. године, када је постављен на место начелника наведене управе по новом конкурсу, све до 2017 године. Од 2017. године, када је донета нова Одлука о организацији Градских управа Града Ниша, распоређен је на радно место Секретара за привреду у оквиру Градске управе града Ниша. Од 2021. године, распоређен је на радно место Руководиоца сектора за привреду, пољопривреду и заштиту животне средине. Од 2022. године, обавља послове Шефа Одсека за туризам и робне резерве у оквиру Градске управе за имовину, привреду и заштиту животне средине.

На основу члана 16. и 17. Одлуке о градским управама Града Ниша („Службени лист Града Ниша“, број 134/2024 и 47/2025) и Правилника о организацији и систематизацији радних места у Градској управи за органе Града, грађанска стања и људске ресурсе, Градској управи за локални економски развој и инвестиције, Градској управи за заједничке послове и информационо комуникационе технологије, Градској управи за финансије и локалне јавне приходе, Градској управи за планирање и изградњу, Градској управи за комуналне делатности, послове инспекције и комуналне милиције, Градској управи за социјалну и породичну заштиту, образовање, културу и спорт, Градској управи за имовину, привреду и заштиту животне средине, Правобранилаштву Града Ниша, Канцеларији локалног омбудсмана Града Ниша и Служби за интерну ревизију органа и служби Града Ниша („Службени лист Града Ниша“, број 5/2025, 8/2025 – исправка и 13/2025), Драган Карличић испуњава услове у погледу радног искуства и има положен државни стручни испит.

На основу наведеног, Градско веће Града Ниша доноси Решење о постављењу Драгана Карличића за заменика начелника Градске управе за имовину, привреду и заштиту животне средине.

**ПОУКА О ПРАВНОМ СРЕДСТВУ:** Против овог решења жалба није допуштена, али се тужбом може покренути управни спор пред Управним судом у року од 30 дана од дана пријема овог решења. Тужба се предаје непосредно или препорученом пошиљком, на адресу суда: ул. Немањина бр. 9, 11000 Београд.

**Решење доставити:** Драгану Карличићу, Градској управи за органе Града, грађанска стања и људске ресурсе, Градској управи за финансије и локалне јавне приходе и архиви Градског већа Града Ниша.

Број: 1180-2/2025-03

У Нишу, 26.08.2025. годинe

**ГРАДСКО ВЕЋЕ ГРАДА НИША**

**ПРЕДСЕДНИК**

**Драгослав Павловић**